Mooinooi-vroue: 18-jarige was ‘onbeheerbaar’Die beskuldigdes in die hof (30 Januarie 2018). Foto: Phillip Bruwer/Maroela Media Die Brits-landdroshof het Donderdag in die saak rondom die verdwyning van twee vroue van Mooinooi gehoor een van die beskuldigdes, ŉ 18-jarige vrou, was as tiener buite beheer. Die vrou en sewe medebeskuldigdes, onder wie haar 29-jarige kêrel en laasgenoemde se 52-jarige pa wat die sogenaamde baasbrein in die saak is, word aangekla in verband met die verdwyning en vermoedelike moord op Anisha en Joey van Niekerk. Die beskuldigdes staan tereg op aanklagte van sameswering om moord te pleeg, moord, ontvoering, verkragting, roof met verswarende omstandighede en inbraak met die doel om te steel. Dit was die vrou se tweede dag in die getuiebank waar sy deur staatsaanklaer Christine Molautsi kruisondervra is. Die vrou het getuig sy het saam met haar kêrel ingetrek toe sy 15 jaar oud was. Sy het ook in hierdie tyd halfpad deur haar gr. 10-jaar haar hoërskoolloopbaan opgeskort. “Hoekom het jy skool verlaat?” wou Molautsi weet. “Ek was nie meer lus om in die oggende op te staan en skool toe te gaan nie, dit was nie meer vir my nie,” het sy geantwoord. Sy het getuig haar ma het haar probeer verhoed om die skool te verlaat, maar dat dit haar nie gekeer het nie. Die meisie se pa was toe reeds oorlede. “U het gesê u het beplan om vanjaar weer met skool te begin?” het Molautsi gevra. “Ja dis reg. As ek borgtog kry gaan ek by my ma-hulle bly en saam met hulle na die hoof toe gaan en vra of hulle my kan aanvaar sodat ek kan aangaan met skool. Ek wil my matriek klaarmaak by Hoërskool Grenswag.” Molautsi het dit aan die hof gestel dat die meisie onbeheerbaar was toe sy jonger was en niks gaan haar verhoed om weer nie vir haar ma te luister nou dat sy ouer is nie. Sy het ook gesê die vrou voer aan sy wil teruggaan skool toe, net om die hof tevrede te stel. “As jy verlede jaar al besluit het om vanjaar skool toe te gaan, dan moes jy toe al aansoek gedoen het. Vanjaar se aansoeke het reeds gesluit,” het Molautsi gesê. Joey en Anisha van Niekerk (Foto: Facebook) Die vrou het egter ontken dat sy in die verlede buite beheer was en het gesê dit is ook nie nou die geval nie. Sy het verder bevestig die polisie het haar nie aangerand of geïntimideer nie. Sy het wel ŉ kort verklaring aan hulle in Afrikaans gegee en beweer toe sy drie dae daarna die verklaring moes onderteken, was dit ŉ lang verklaring en in Engels. Sy voer aan sy weet dus nie wat in die verklaring staan nie, maar dat sy die polisie vertrou. Die agtste beskuldigde, die vermeende baasbrein se 21-jarige vrou, het daarna met haar borgtogaansoek begin voor die hof vir middagete verdaag het. Polisiebeamptes het glo tydens etenstyd DNS-monsters by van die beskuldigdes geneem. Die beskuldigdes se regsverteenwoordigers wou weet hoekom dit nou eers gedoen word. Maroela Media het vroeër berig Joey en Anisha is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria om Joey se pa se roudiens by te woon, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Dit het later aan die lig gekom dat Joey en Anisha glo ure lank gemartel en ook verkrag is. Die motief vir die voorval hou moontlik verband met ŉ eiendomsgeskil. Een van die beweerde moordenaars wou die vroue glo dwing om dokumente te teken om hul besittings aan hom oor te dra. Die verrigtinge duur voort. Lees alle vorige berigte oor Joey en Anisha van Niekerk op Maroela Media.